32004R0455
L 074/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 455/2004 НА КОМИСИЯТА
от 11 март 2004 година
за изменение на Регламент (ЕО) № 466/2001 относно патулин
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
като има предвид, че:
(1)
Регламент (ЕО) № 466/2001 на Комисията (2) определя максималното съдържание на някои замърсители в храните. Максималното съдържание е установено, наред с други вещества, за патулин.
(2)
Установено е максимално съдържание от 10,0 μg/kg за ябълков сок и твърди ябълкови продукти, включващи ябълков компот и ябълково пюре, за кърмачета и малки деца, и друга детска храна, при условие че методът на анализ е утвърден от международен сътруднически тест, за да бъде представен преди 1 ноември 2003 г., за да се покаже, че нивото от 10 μg/kg патулин може да се определи надеждно. В случай че до 1 ноември 2003 г. няма доказателство, че нивото от 10,0 μg/kg може да се определи надеждно, се прилага ниво от 25 μg/kg.
(3)
Сътруднически тест е организиран да осигури доказателство, че съдържанието от 10 μg/kg може да се определи надеждно. Докладът, показващ, че методът може да определи надеждно съдържание на патулин в чист ябълков сок и плодово пюре от 10 μg/kg и по-ниски нива, е предоставен на 27 октомври 2003 г.
(4)
Подходящо е да се приемат преходни разпоредби за продукти, които са произведени и пуснати на пазара преди датата на прилагане.
(5)
Регламент (ЕО) № 466/2001 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителна верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 466/2001 се изменя, както следва:
1.
В член 7 се добавя следният параграф:
„Максималното съдържание, установено в приложение I, раздел 2 (Микотоксини), точка 2.3. Патулин, няма да се прилагат спрямо продукти, които законно са пуснати на пазара на Общността преди 1 ноември 2003 г. Тежестта на доказване, кога продуктите са били пуснати на пазара, се носи от хранителен бизнес оператор.“
2.
В приложение I, раздел 2 (Микотоксини), точка 2.3. Патулин, бележка под линия 4 се заличава.
3.
В приложение I, раздел 2 (Микотоксини), точка 2.3.4, второто тире да се чете:
„-
други детски храни, различни от тези, произведени на зърнена основа (4)“.
4.
В приложение I, раздел 2 (Микотоксини), точка 2.3. Патулин, бележка под линия 5 става бележка под линия 4 и гласи, както следва:
„(4)
Детски храни, различни от тези, произведени на зърнена основа, както е определено в Директива 96/5/ЕО на Комисията от 16 февруари 1996 г. относно произведени храни на зърнена основа и детски храни за кърмачета и малки деца (ОВ L 49, 28.2.1996 г., стр. 17), последно изменена с Директива 2003/13/ЕО (ОВ L 41, 14.2.2003 г., стр. 33)“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 март 2004 година.